*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 22ας Δεκεμβρίου 1988

για τους όρους εισαγωγής από τρίτες χώρες νωπού κρέατος για σκοπούς άλλους εκτός από την ανθρώπινη κατανάλωση

(89/18/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 72/462/ΕΟΚ του Συμβουλίου της 12ης Δεκεμβρίου 1972 περί των υγειονομικών προβλημάτων και των υγειονομικών μέτρων κατά τις εισαγωγές βοοειδών και χοιροειδών και νωπών κρεάτων που προέρχονται από τρίτες χώρες (1), όπως τροποποιήθηκε τελευταία από την οδηγία 88/289/ΕΟΚ (2), και ιδίως τα άρθρα 3 και 16,

Εκτιμώντας:

ότι η εισαγωγή από τρίτες χώρες νωπών κρεάτων που προορίζονται για άλλους σκοπούς εκτός από την ανθρώπινη κατανάλωση, ιδίως για την παρασκευή ζωοτροφών για οικιακά ζώα, μπορεί να πραγματοποιηθεί με διαφορετικούς όρους από εκείνους που ισχύουν για τα κρέατα που προορίζονται για την ανθρώπινη κατανάλωση, ιδίως όσον αφορά τις εγγυήσεις που απαιτούνται όσον αφορά τη δημόσια υγεία·

ότι είναι αναγκαίο να καθοριστούν τα μέτρα που θα εξασφαλίσουν την εκτέλεση των ελέγχων κατά την εισαγωγή των νωπών αυτών κρεάτων, για να βεβαιωθεί η χρησιμοποίησή τους για τον προβλεπόμενο σκοπό·

ότι η παρούσα απόφαση δεν επηρεάζει τους όρους των υγειονομικών μέτρων που έχουν καθορισθεί αλλού για την εισαγωγή νωπών κρεάτων στην Κοινότητα·

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Τα κράτη μέλη που επιτρέπουν την εισαγωγή νωπών κρεάτων, για σκοπούς άλλους εκτός από την ανθρώπινη κατανάλωση, μεριμνούν ώστε η άδεια αυτή που θα τηρεί τους υγειονομικούς όρους που καορίζονται αλλού να χορηγείται μόνο σε εγκαταστάσεις που έχουν εγκριθεί για το σκοπό αυτό από τα κράτη μέλη. Τα κράτη μέλη πληροφορούν αμέσως την Επιτροπή και τα άλλα κράτη μέλη για την καταχώρηση του ονόματος και της διευθύνσεως της τοπικής κτηνιατρικής αρχής ή της αρμόδιας τοπικής αρχής. Κατά την έννοια της παρούσας αποφάσεως, νοούνται ως «εγκαταστάσεις μεταποιήσεως» εκείνες που μεταποιούν το νωπό κρέας σε προϊόντα άλλα από εκείνα που προορίζονται για την ανθρώπινη διατροφή.

2. Σε κάθε περίπτωση, η άδεια μπορεί να δοθεί μόνο σε εγκατάσταση μεταποίησης που έχει καταχωρηθεί και βρίσκεται υπό συνεχή κτηνιατρικό έλεγχο ή υπό έλεγχο των αρμοδίων αρχών, εάν εξασφαλίζεται ότι η πρώτη ύλη χρησιμοποιείται μόνον για το συγκεκριμένο σκοπό και ότι δεν θα εξέλθει από την εγκατάσταση με την αρχική της μορφή εκτός εάν είναι αναγκαίο να αποσταλεί σε εγκατάσταση καταστροφής σφάγιων ζώων υπό τον έλεγχο επισήμου κτηνιάτρου ή των αρμοδίων αρχών.

Επιπλέον πρέπει να πληρούνται οι εξής όροι:

α) κατά την αποστολή στο έδαφος της Κοινότητας, τα προϊόντα που χρησιμεύουν ως πρώτη ύλη αποστέλλονται σε στεγανά και σφραγισμένα δοχεία. Στα χαρτοκιβώτια, στα δοχεία και στα συνοδευτικά έγγραφα πρέπει να φέρουν σαφώς και ευκριν την ένδειξη: «όχι για ανθρώπινη κατανάλωση». Το όνομα και η διεύθυνση του παραλήπτη καθώς και η φύση του υλικού αναφέρονται στο δοχείο και στα συνοδευτικά έγγραφα·

β) η πρώτη ύλη πρέπει να μεταφέρεται από το σημείο άφιξής της στο έδαφος της Κοινότητας σε εμπορευματοκιβώτια ή μεταφορικά μέσα ερμητικά κλεισμένα σε εγκατάσταση μεταποίησης που έχει καταχωρηθεί και βρίσκεται υπό συνεχή έλεγχο από την κτηνιατρική αρχή ή από την αρμόδια αρχή.

Εντούτοις, σε περίπτωση ανάγκης, η πρώτη ύλη μπορεί να μεταφερθεί προσωρινά σε φυκτική εγκατάσταση που έχει καταχωρηθεί για το σκοπό αυτό και βρίσκεται υπό συνεχή έλεγχο της κτηνιατρικής αρχής ή της αρμόδιας αρχής εφόσον πληρούνται οι προαναφερόμενοι όροι·

γ) κατά την άφιξη στο έδαφος του κράτους μέλους παραλήπτη και πριν από την αποστολή της πρώτης ύλης προς την καταχωρηθείσα εγκατάσταση μεταποιήσεως, μια εκ των προτέρων κοινοποίηση αποστολής πρέπει να σταλεί το ταχύτερο στον επίσημο τοπικό κτηνίατρο ή στην αρμόδια αρχή·

δ) κατά τη διάρκεια της παρασκευής, πρέπει να καταγράφεται η ποσότητα της πρώτης ύλης εις τρόπον ώστε να εξασφαλισθεί ότι η πρώτη ύλη χρησιμοποιήθηκε πραγματικά για τον προβλεπόμενο σκοπό.

Άρθρο 2

Οι σημειώσεις 1 και 2 που εμφαίνονται στο παράρτημα της αποφάσεως 89/15/ΕΟΚ της Επιτροπής (3), αντικαθίστανται από τις εξής σημειώσεις:

«1. Οι εισαγωγές των βοοειδών και των κρεάτων τους που προορίζονται για ανθρώπινη κατανάλωση αναστέλλονται από την 1η Ιανουαρίου 1989 με εξαίρεση τα βοοειδή που προορίζονται για την αναπαραγωγή.

2. Οι εισαγωγές βοοειδών και των κρεάτων τους που προορίζονται για ανθρώπινη κατανάλωση αναστέλλονται από την 1η Ιανουαρίου 1989.».

Άρθρο 3

Η παρούσα απόφαση εφαρμόζεται από την 1η Ιανουαρίου 1989.

Άρθρο 4

Η παρούσα απόφαση απευθύνεται σε όλα τα κράτη μέλη.

Βρυξέλλες, 22 Δεκεμβρίου 1988.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 302 της 31. 12. 1972, σ. 28.

(2) ΕΕ αριθ. L 124 της 18. 5. 1988, σ. 31.

(3) Βλέπε σελίδα 11 της παρούσας Επίσημης Εφημερίδας.